Den hvide Slavehandel - bildet ble brukt i en markedsføringsbrosjyre om filmen
Den hvide Slavehandel - bilde fra filmen
Avisannonse som advarer publikum om at det er to filmer som kalles *Den hvide slavehandel*
***Den hvide Slavehandel*** er en dansk stumfilm fra 1910, regissert av Alfred Cohn og produsert av Fotorama fra Århus. Filmen ble en stor suksess som første til at Nordisk Film Kompagni kort tid seinere laget en nesten identisk film der scene for scene ble plagiert, som de til og med ga samme tittel: *Den hvide Slavehandel*. Fotorama truet med rettssak og innledet en aviskampanje mot Nordisk Film. Uoverensstemmelsene ble allikevel løst i et forlik utenfor rettssalen. Noe urettferdig ironisk er denne opprinnelige versjonen gått tapt, mens Nordisk Films plagiat er bevart.

Handling
--------

> "**Den hvite slavehandel**" er i løpet av de seiere år blitt en ofte anvendt overskrift i de danske så vel som i de utenlandske aviser. Da det dessverre ikke har manglet på eksempler. Gang på gang dukker den skjendige trafikken opp, som de tre ord: "**Den hvite slavehandel**", så treffende betegner, sitt uhyggelige hode opp fra lastenes dyp, hvor den gjemmer seg, og nødig tåler den å beskues i det lysklare dagslyset. 
> 
> 
> Fotoramas filmprogram
> 
> 

Merk: *Deler av handlingen avsløres i den nedenstående teksten.*
*Anna* (Christel Holch) kommer fra en fattig, men bra familie. En dag mens hun sitter og syr, og drømmer og lengter etter bedre forhold, kommer hennes far hjem med en fristende avisannonse: et "større herskapshus i London" søker en ung dansk pike med et fordelaktig ytre. Der loves god lønn og bare litt arbeid. Faren, som bare alt for godt kjenner til sin datters lengsler etter noe annet, foreslår at hun skal søke stillingen. Ingen av dem fatter mistanke om falsk spill. Det gjør heller ikke moren eller barndomsvennen *Georg* (Kai Lind) – alle kommer de fra enkle, men ærlige arbeiderhjem som bare lite kjenner til den store verdens falskhet og bedrag.

Det er "herskapshusets" vertinne selv som sammen med sin mannlige hjelper er reist fra verdensbyen London til Danmark for å intervjue alle de unge pene piker som er blitt fristet av annonsen. Også *Anna* stiller opp for å snakke med vertinnen sammen med sin far, og vertinnen blir straks betatt av den unge pene pikes rene skjønnhet og "antar" henne på stedet. For å sikre seg at piken ikke får kalde føtter, gir vertinnen henne et forskudd. Slik blir *Anna* fanget i den falske kvinnens garn.

Dagen opprinner da *Anna* skal ta avskjed og begi seg utlandet i vold. Til den tårevåte avskjeden kommer *Annas* foreldre og barndomsvenn *Georg*, og også vertinnen og en annen ubehagelig herre med et utseende som en internasjonal forbrytertype. Etter ankomsten i London oppdager *Anna* til sin redsel at hva hun trodde var et fint herskapshus, i virkeligheten er et lastens hus. Plutselig står vertinnen i hennes værelse og presenterer *Anna* for en fin, men tydeligvis beruset herre. Der er ingen tvil om hva som foregår og hvordan vertinnen falbyr den unge piken for mannen. Mannen og vertinnen kommer tydeligvis til en avtale, og *Anna* etterlates alene med ham. Straks han gjør tilnærmelser, borer *Anna* i desperasjon fingrene sine i strupen hans til han faller besvimt om. Også *Anna* dåner etter den fysiske og sjelelige anstrengelsen.

Hjemme i Danmark er *Annas* far og mor fra seg av engstelse. De kan ikke forstå hvorfor deres datter ikke lar høre fra seg og de begynner å frykte deres jente kan ha vært ute for en ulykke. *Georg* beslutter så at han selv vil dra til London – selv om det bare kan la seg gjøre ved å ta arbeid på dampskip til England. Men han har hellet med seg, da han oppdager at han har vunnet et lite beløp i et lotteri – nok til å betale for reisen til London. Imens er *Anna* i bordellet og skriver et brev – et nødrop – til sine foreldre. Men hvordan får hun det smuglet ut forbi sine fangevoktere? Heldigvis fatter en tjenestepike medlidenhet med den stakkers *Anna*, og lover henne å få sendt brevet.

Georg er kommet til London, men leter forgjeves etter *Anna* i den kjempestore byen. Han ser at en privatdetektiv annonserer sine tjenester i en avis, og *Georg* engasjerer besluttsomt mannen. I mellomtiden er *Annas* brev ankommet de engstelige foreldrene, som får sine verste antagelser bekreftet. Faren tar brevet med til kontoret for "Foreningen til den hvide Slavehandels Bekæmpelse", som straks kontakter Scotland Yard. Samtidig lykkes det for *Georg* og detektiven etter lang tids søking å oppspore *Anna*. Mens detektiven avleder resten av personene på bordellet, forteller *Georg* *Anna* om deres plan om å befri henne: hun må flykte i løpet av natten. Om natten kravler *Anna* da ut av vinduet, til der hvor *Georg* og detektiven venter med en hestevogn.

Men husets vertinne oppdager flukten og sender sine menn i en bil for å forfølge piken. Etter en heseblesende forfølgelse må hestevognen allikevel gi tapt. Georg og detektiven prøver desperat å kjempe mot skurkene, men blir hurtig overmannet og piken tas igjen til fange. Men vertinnen tør nå ikke lenger ha piken hos seg, og det besluttes at hun skal fraktes til et annet og sikrere hus. Heldigvis har tjenestepiken hørt hvor de har planlagt å gjemme *Anna*, og da *Georg* og detektiven seinere ankommer huset, i følge med Scotland Yard, forteller hun dem hvor Anna er. På elvedamperen som Anna skal fraktes bort med, innhenter *Georg* og detektiven forbryterne og *Anna*. *Anna* og *Georg* faller i armene på hverandre.

Rolleliste
----------

| Skuespiller | Rolle |
| --- | --- |
| Christel Holch | Anna |
| Kai Lind | Georg |
| Gunnar Helsengreen | Slavehandler |
| Maja Bjerre-Lind | Koblerske (Bordellvertinne) |
| Peter Kjær | Skurk |
| Peter Nielsen |  |
| Aage Schmidt |  |
| Philip Bech |  |
| Frederik Buch |  |

Eksterne lenker
---------------

* (en) *Den hvide slavehandel* på Internet Movie Database Rediger på Wikidata

* (da) *Den hvide slavehandel* i Danmark Nationale Filminstitut Rediger på Wikidata

* (da) *Den hvide slavehandel (Fotorama)* på danskefilm.dk

Portaler: Film | Danmark